title: Решение (ОВППС) 2017/349 на Съвета от 27 февруари 2017 година за изменение на Решение 2012/389/ОВППС относно мисията на Европейския съюз за изграждане на капацитет в Сомалия (EUCAP Somalia)

text:
               28.2.2017

               BG

               Официален вестник на Европейския съюз

               L 50/80

         РЕШЕНИЕ (ОВППС) 2017/349 НА СЪВЕТА
   от 27 февруари 2017 година
   за изменение на Решение 2012/389/ОВППС относно мисията на Европейския съюз за изграждане на капацитет в Сомалия (EUCAP Somalia)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 16 юли 2012 г. Съветът прие Решение 2012/389/ОВППС (1) относно мисията на Европейския съюз за изграждане на регионален морски капацитет в региона на Африканския рог (EUCAP NESTOR).

               (2)

               На 12 декември 2016 г. Съветът прие Решение (ОВППС) 2016/2240 на Съвета (2) за изменение на Решение 2012/389/ОВППС. Наименованието на мисията беше променено на EUCAP Somalia и мандатът ѝ беше удължен до 31 декември 2018 г.

               (3)

               Решение 2012/389/ОВППС следва да бъде изменено, за да се предвиди референтна сума за периода от 1 март 2017 г. до 28 февруари 2018 г.,

         ПРИЕ НАСТОЯЩОТО РЕШЕНИЕ:
   Член 1
   В член 13, параграф 1 от Решение 2012/389/ОВППС се добавя следната алинея:

      „Референтната сума, предназначена за покриване на свързаните с EUCAP Somalia разходи за периода от 1 март 2017 г. до 28 февруари 2018 г., е в размер на 22 950 000 EUR.“

   Член 2
   Настоящото решение влиза в сила в деня на приемането му.

      Съставено в Брюксел на 27 февруари 2017 година.

            За Съвета

            Председател

         K. MIZZI

      (1)  ОВ L 187, 17.7.2012 г., стр. 40.

      (2)  ОВ L 337, 13.12.2016 г., стр. 18.


title: 2014/632/ЕС: Решение на Европейския парламент от 3 април 2014 година относно приключването на сметките на Европейското съвместно предприятие за „ITER“ и развитието на термоядрената енергия за финансовата 2012 година

text:
               5.9.2014

               BG

               Официален вестник на Европейския съюз

               L 266/346

         РЕШЕНИЕ НА ЕВРОПЕЙСКИЯ ПАРЛАМЕНТ
   от 3 април 2014 година
   относно приключването на сметките на Европейското съвместно предприятие за „ITER“ и развитието на термоядрената енергия за финансовата 2012 година
   (2014/632/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейското съвместно предприятие за „ITER“ и развитието на термоядрената енергия за финансовата 2012 година,

               —

               като взе предвид доклада на Сметната палата относно годишните отчети на Европейското съвместно предприятие за „ITER“ и развитието на термоядрената енергия за финансовата 2012 година, придружен от отговорите на Съвместното предприятие (1),

               —

               като взе предвид препоръката на Съвета от 18 февруари 2014 г. (05851/2014 – C7-0053/2014),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Решение 2007/198/Евратом на Съвета от 27 март 2007 г. за създаване на Европейско съвместно предприятие за „ITER“ и развитието на термоядрената енергия и за предоставяне на предимства на същото (4), и по-специално член 5, параграф 3 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 година относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол (A7–0198/2014),

               1.

               Одобрява приключването на сметките на Европейското съвместно предприятие за „ITER“ и развитието на термоядрената енергия за финансовата 2012 година.

               2.

               Възлага на своя председател да предаде настоящото решение на директора на Европейското съвместно предприятие за „ITER“ и развитието на термоядрената енергия, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 369, 17.12.2013 г., стр. 35.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 90, 30.3.2007 г., стр. 58.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.


title: 2009/225/ЕО: Решение на Европейския парламент от 22 април 2008 година относно освобождаването от отговорност във връзка с изпълнението на бюджета на Европейската железопътна агенция за финансовата 2006 година

text:
               31.3.2009

               BG

               Официален вестник на Европейския съюз

               L 88/209

         РЕШЕНИЕ НА ЕВРОПЕЙСКИЯ ПАРЛАМЕНТ
   от 22 април 2008 година
   относно освобождаването от отговорност във връзка с изпълнението на бюджета на Европейската железопътна агенция за финансовата 2006 година
   (2009/225/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската железопътна агенция за финансовата 2006 година (1),
   като взе предвид доклада на Сметната палата относно окончателните годишни отчети на Европейската железопътна агенция за финансовата 2006 година, придружен от отговорите на Агенцията (2),
   като взе предвид препоръката на Съвета от 12 февруари 2008 г. (5843/2008 — C6-0084/2008),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 881/2004 на Европейския парламент и на Съвета от 29 април 2004 година за създаване на Европейска железопътна агенция (4), и по-специално член 39 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно създаването на рамков Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A6-0123/2008),

               1.

               Освобождава от отговорност изпълнителния директор на Европейската железопътна агенция във връзка с изпълнението на бюджета на Агенцията за финансовата 2006 година;

               2.

               Представя своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, съответно на изпълнителния директор на Европейската железопътна агенция, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 261, 31.10.2007 г., стр. 54.

      (2)  ОВ C 309, 19.12.2007 г., стр. 67.

      (3)  ОВ L 248, 16.9.2002 г., стр. 1.

      (4)  ОВ L 164, 30.4.2004 г., стр. 1.

      (5)  ОВ L 357, 31.12.2002 г., стр. 72.
    ---documentbreak---

               31.3.2009

               BG

               Официален вестник на Европейския съюз

               L 88/210

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 22 април 2008 година,
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската железопътна агенция за финансовата 2006 година
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската железопътна агенция за финансовата 2006 година (1),
   като взе предвид доклада на Сметната палата относно окончателните годишни отчети на Европейската железопътна агенция за финансовата 2006 година, придружен от отговорите на Агенцията (2),
   като взе предвид препоръката на Съвета от 12 февруари 2008 г. (5843/2008 — C6-0084/2008),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 881/2004 на Европейския парламент и на Съвета от 29 април 2004 година за създаване на Европейска железопътна агенция (4), и по-специално член 39 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно създаването на рамков Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A6-0123/2008),

               A.

               като има предвид декларацията на Сметната палата, че е получила убедителни гаранции, че годишните отчети за финансовата 2006 година са надеждни и че извършените операции, с изключение, са законосъобразни и редовни;

               Б.

               като има предвид, че през 2006 г. Агенцията за първи път е разполагала с финансова самостоятелност;

         Общи въпроси, които се отнасят до въпроси от хоризонтално естество при агенциите на ЕС и които поради това са от значение за процедурата по освобождаване от отговорност във връзка с изпълнението на бюджета на всяка една агенция

               1.

               Отбелязва, че през 2006 г. бюджетите на 24-те агенции и други децентрализирани органи на Общността, които подлежат на одит от Сметната палата, се равняват общо на 1 080,5 милиона евро (като най-голям е бюджетът на Европейската агенция за възстановяване в размер на 271 милиона евро, а най-малък е бюджетът на Европейския полицейски колеж (CEPOL) в размер на 5 милиона евро);

               2.

               Посочва, че кръгът от външни органи на ЕС, които подлежат на одит и освобождаване от отговорност за изпълнението на бюджета, понастоящем обхваща не само традиционните регулаторни агенции, но също така изпълнителните агенции, създадени за осъществяването на специфични програми, а в близко бъдеще ще включи и съвместните предприятия, създадени като публично-частни партньорства (съвместни инициативи в областта на технологиите);

               3.

               Наблюдава, що се отнася до Парламента, че броят на агенциите, подлежащи на процедура по освобождаване от отговорност за изпълнението на бюджета, се променя както следва: финансова година 2000: 8; 2001: 10; 2002: 11; 2003: 14; 2004: 14; 2005: 16; 2006: 20 регулаторни агенции и 2 изпълнителни агенции (не се включват двете агенции, които подлежат на одит от Европейската сметна палата, но са обект на вътрешна процедура по освобождаване от отговорност);

               4.

               Следователно стига до заключението, че понастоящем процедурата по одит/освобождаване от отговорност е тромава и непропорционална по отношение на относителния размер на бюджетите на агенциите/децентрализираните органи на Общността; възлага на своята компетентна комисия да извърши всеобхватен преглед на процедурата по освобождаване от отговорност за агенциите и децентрализираните органи на Общността с оглед изработване на по-прост и рационален подход, като се има предвид непрестанно нарастващият брой органи, всеки от които ще изисква отделен доклад за освобождаване от отговорност през следващите години;

         Принципни съображения

               5.

               Изисква от Комисията, преди създаването на нова агенция или извършването на реформа на съществуваща такава, да представи точни разяснения по следните елементи: вид на агенцията, цели, вътрешна управленска структура, продукти, услуги, ключови процедури, целеви групи, клиенти и заинтересовани страни, официални взаимоотношения с външни субекти, бюджетна отговорност, финансово планиране и политика по отношение на персонала и наемането му;

               6.

               Изисква дейността на всяка агенция да бъде регламентирана чрез годишно споразумение за изпълнението, сключвано от агенцията и отговорната ГД, което следва да съдържа основните цели за следващата година, финансова рамка и ясни показатели за оценка на изпълнението;

               7.

               Изисква Сметната палата или друг независим одитор да подлага агенциите на редовни (и ad hoc) одити на изпълнението; счита, че тези одити не следва да се ограничават до традиционните елементи на финансово управление и правилното изразходване на обществени средства, а също така да обхващат административната ефективност и ефикасност и да включват определяне на рейтинг на финансовото управление на всяка агенция;

               8.

               Счита, че в случая с агенции, които системно са надценявали бюджетните си нужди, трябва да се предприеме съкращаването на личния състав на базата на незаетите места; счита, че това в дългосрочна перспектива ще доведе до заделянето на по-малко средства за агенциите и до по-ниски административни разходи;

               9.

               Отбелязва като сериозен проблем факта, че редица агенции търпят критика за това, че не следват правилата за обществените поръчки, Финансовият регламент, Правилника за длъжностните лица и т.н.; счита, че основната причина за това е, че повечето регламенти, както и Финансовият регламент са предназначени за по-големи институции и повечето от малките агенции нямат необходимия размер, за да се справят с тези регулаторни разпоредби; поради това призовава Комисията да намери бързо решение с цел да се подобри ефективността, като се групират административните функции на различните агенции, така че да се постигне необходимият размер (като се вземат предвид необходимите промени в основните регламенти, уреждащи положението на агенциите и тяхната бюджетна независимост) или спешно да изготви проект за специфични разпоредби за агенциите (по-специално като правила за прилагане относно агенциите), които ще им позволят да бъдат напълно изрядни;

               10.

               Настоява Комисията, когато изготвя предварителния проектобюджет, да вземе предвид резултатите от изпълнението на бюджета от различните агенции в предишни години, по-специално в годината n-1, и да преразгледа бюджета, заявен съответно от отделните агенции; приканва съответната компетентна комисия да уважи това преразглеждане и, ако то не е предприето от Комисията, сама да преразгледа въпросния бюджет, като го сведе до реалистично равнище, подходящо за капацитета за възприемане и прилагане на въпросната агенция;

               11.

               Припомня своето решение за освобождаване от отговорност по отношение на финансовата 2005 година, в която Комисията бе приканена да представи на всеки пет години проучване относно добавената стойност на всяка съществуваща агенция; приканва всички заинтересувани институции, при отрицателна оценка на добавената стойност на дадена агенция, да вземат необходимите мерки, като преформулират мандата на въпросната агенция или като я закрият; отбелязва, че през 2007 г. не е имало никакви оценки, изготвени от Комисията; настоява за това, Комисията да представи поне пет такива оценки преди да се вземе решението за освобождаване от отговорност по отношение на финансовата 2007 година, като започне с най-старите агенции;

               12.

               Изразява мнението, че препоръките на Сметната палата следва да бъдат приложени незабавно, а нивото на изплатените субсидии за агенциите следва да бъде приравнено към техните действителни касови потребности; счита освен това, че измененията към основния Финансов регламент трябва да бъдат включени в рамковия финансов регламент за агенциите и в различните специфични финансови регламенти;

         Представяне на данни от доклади

               13.

               Отбелязва, че не съществува стандартен подход на агенциите по отношение на представянето на извършените от тях дейности по време на въпросната финансова година, на техните отчети и доклади относно бюджетното и финансовото управление, нито към въпроса до каква степен е допустимо декларация за достоверността и точността на отчетите да бъде съставяна от изпълнителния директор на агенцията; отбелязва, че не всички агенции правят ясно разграничение между а) представяне на дейността на агенцията пред обществеността и б) технически доклади по въпросите на бюджетното и финансовото управление;

               14.

               Отбелязва, че макар постоянните инструкции на Комисията за съставяне на доклади за дейността да не изискват изрично от агенцията изготвяне на декларация за достоверността и точността на отчетите, през 2006 г. много директори са изготвили такива, като в един от случаите декларацията включва съществена резерва;

               15.

               Припомня своята резолюция от 12 април 2005 г. (6), в който директорите на агенциите се приканват от този момент нататък да придружават своя годишен доклад за дейността, който се представя заедно с финансова и управленска информация, с декларация за достоверността и точността на отчетите по отношение на законосъобразността и редовността на операциите, подобна на декларациите, подписвани от генералните директори на Комисията;

               16.

               Изисква Комисията да внесе съответните изменения в постоянните си инструкции към агенциите;

               17.

               Освен това предлага Комисията да работи съвместно с агенциите за изработване на хармонизиран модел, приложим за всички агенции и децентрализирани органи на Общността, като се прави ясно разграничение между:

                           —

                           годишен доклад относно операциите, дейността и постиженията на органа, предназначен за широка публика,

                           —

                           финансови отчети и доклад за изпълнението на бюджета,

                           —

                           доклад за дейността, който следва модела на докладите за дейността, изготвяни от генералните директори на Комисията,

                           —

                           подписана от директора на органа декларация за достоверността и точността на отчетите, придружена от резерви или забележки, които според него е удачно да бъдат представени на вниманието на органа, отговарящ за освобождаване от отговорност във връзка с изпълнението на бюджета;

         Общи заключения на Сметната палата

               18.

               Отбелязва заключението на Сметната палата (параграф 10.29 от Годишния доклад (7), че изразходването на субсидиите, платени от Комисията от бюджета на Общността не се основава на достатъчно обосновани прогнози за касовите потребности на агенциите и че този факт, съчетан с размера на пренесените бюджетни кредити, ги кара да държат значителни касови наличности; отбелязва също така препоръката на Сметната палата размерът на изплащаните на агенциите субсидии да бъде в съответствие с реалните им касови потребности;

               19.

               Отбелязва, че в края на 2006 г. 14 агенции все още не са приложили счетоводната система АВАС (Годишен доклад, бележка под линия към параграф 10.31);

               20.

               Отбелязва забележката на Сметната палата (Годишен доклад, параграф 1.25) относно натрупаните задължения за неползван отпуск, осчетоводени от някои агенции; посочва, че за финансовата 2006 година Сметната палата е включила резерви към своите декларации за достоверността и точността на отчетите по отношение на три агенции (Европейски център за развитие на професионално обучение (CEDEFOP), Европейски полицейски колеж (CEPOL) и Европейската железопътна агенция); за финансовата 2005 година това е било направено за CEDEFOP, Европейския орган за безопасност на храните и Европейската агенция за възстановяване;

         Вътрешен одит

               21.

               Припомня, че в съответствие с член 185, параграф 3 от Финансовия регламент вътрешният одитор на Комисията е също така вътрешен одитор на регулаторните агенции, които получават безвъзмездни средства, изплащани от бюджета на Общността; посочва, че вътрешният одитор докладва пред управителния съвет и пред директора на всяка агенция;

               22.

               Обръща внимание на резервата, включена в годишния доклад за дейността на вътрешния одитор за 2006 г., която гласи следното:
               „Вътрешният одитор на Комисията не е в състояние да изпълнява правилно своите задължения на вътрешен одитор на органите на Общността съгласно член 185 от Финансовия регламент поради липса на човешки ресурси.“;

               23.

               Отбелязва обаче забележката на вътрешния одитор в доклада за дейността му за 2006 г., че от 2007 г., благодарение на допълнителните човешки ресурси, предоставени от Комисията на Службата за вътрешен одит (СВО), всички действащи регулаторни агенции ще бъдат подлагани на годишни вътрешни одити;

               24.

               Отбелязва непрестанно нарастващия брой регулаторни и изпълнителни агенции и съвместни предприятия, които подлежат на одит от СВО съгласно член 185 от Финансовия регламент; изисква от Комисията да уведоми своята компетентна комисия дали човешките ресурси, с които разполага СВО, ще бъдат достатъчни за провеждане на годишни одити на всички подобни органи през следващите години;

               25.

               Отбелязва, че член 72, параграф 5 от Регламент (ЕО, Евратом) № 2343/2002 изисква от всяка агенция всяка година да изпраща на органа, който отговаря за освобождаване от отговорност във връзка с изпълнението на бюджета, и на Комисията доклад от директора, който обобщава броя и вида на вътрешните одити, извършени от вътрешния одитор, направените препоръки и предприетите по тези препоръки действия; изисква от агенциите да посочват дали се предприемат такива действия и, ако се предприемат, по какъв начин;

               26.

               Приема за сведение, по отношение на способността за провеждане на вътрешен одит, особено във връзка с по-малките агенции, предложението на вътрешния одитор до компетентната комисия на Парламента от 14 септември 2006 г. по-малките агенции да получат разрешение да ползват услуги по вътрешен одит, предоставяни от частния сектор срещу заплащане;

         Оценка на агенциите

               27.

               Припомня съвместното заявление на Парламента, Съвета и Комисията (8), договорено по време на заседанието на помирителния комитет преди провеждането на Съвета по икономически и финансови въпроси (ECOFIN) във връзка с бюджета, проведено на 13 юли 2007 г., което призовава за изготвяне на i) списък на агенциите, които Комисията възнамерява да оценява и на ii) списък на агенциите, които вече са били оценени, придружен от резюме на основните заключения;

         Дисциплинарни процедури

               28.

               Отбелязва, че, поради своя размер, отделни агенции изпитват затруднения при създаването на дисциплинарни съвети ad hoc, съставени от служители от съответната професионална степен, и че Службата за разследвания и дисциплинарни въпроси на Комисията (IDOC) не разполага с правомощия по отношение на агенциите; призовава агенциите да обмислят създаването на свой междуинституционален дисциплинарен съвет;

         Проект на междуинституционално споразумение

               29.

               Припомня проекта на междуинституционално споразумение за оперативната рамка на европейските регулаторни агенции, представен от Комисията (COM(2005) 59), който целеше изграждането на хоризонтална рамка за създаването, структурата, дейността, оценката и контрола на европейските регулаторни агенции; отбелязва, че проектът представлява полезна инициатива в рамките на усилията за рационализиране на създаването и на управлението на агенции; отбелязва заявлението в Обобщителния доклад на Комисията за 2006 г. (параграф 3.1, COM(2007) 274), че макар след публикуването на проекта да не е имало напредък в преговорите, в края на 2006 г. в Съвета отново са започнали дискусии по същество; изразява съжаление, че не е било възможно постигането на по-нататъшен напредък по посока на приемане на документа;

               30.

               Приветства следователно ангажимента на Комисията да представи съобщение относно бъдещето на регулаторните агенции в рамките на 2008 г.;

         Самофинансиращи се агенции

               31.

               Припомня, че за двете самофинансиращи се агенции административният съвет е органът, който освобождава директора от отговорност за изпълнението на бюджета; отбелязва, че и двете агенции имат значителни натрупани излишъци от приходи от събрани такси, пренесени от бюджета за предходната година:

                           —

                           Служба за хармонизация във вътрешния пазар — в пари и парични еквиваленти: 281 милиона евро (9),

                           —

                           Служба на Общността за сортовете растения — в пари и парични еквиваленти: 18 милиона евро (10);

         Конкретни бележки

               32.

               Приветства обстоятелството, че Сметната палата обяви отчетите на Агенцията за 2006 г. за надеждни във всички съществени отношения;

               33.

               Изразява съжаление, въпреки това, че използването на договори с изтекъл срок и неправомерното удължаване на срока на действащи договори означава, че не може да се твърди, че всички извършени операции са законосъобразни и редовни;

               34.

               Отбелязва, че от общия бюджет на ЕС за 2006 г. Агенцията получи 14,4 милиона евро под формата на бюджетни кредити за поети задължения и 14,4 милиона евро под формата на бюджетни кредити за плащания;

               35.

               Отбелязва заключението на Сметната палата, че през първата година на финансова самостоятелност Агенцията е усвоила 72 % от бюджетните кредити за поети задължения, но равнището на пренос на бюджетни кредити за административни разходи (дял II) и за оперативни разходи (дял III) е съответно 37,5 % и 85 %;

               36.

               Изразява загриженост, че системата за вътрешен контрол показва слабости във връзка с вторичното оправомощаване, което не е извършвано в съответствие с разпоредбите; съществуват несъответствия между решенията за оправомощаване и правата за достъп до системата за управление на бюджета SI2; отбелязва заключението на Сметната палата, че Агенцията не е приела правилата за прилагане на своя Финансов регламент;

               37.

               Приема, обаче, отговора на Агенцията, че през 2006 г. планираните дейности не са били изцяло осъществени, тъй като тя все още е била в началния етап на съществуването си, и че през 2007 г. Агенцията ще извърши задълбочен анализ на планирането на своите дейности, на необходимите ресурси и на бюджета, който трябва да бъде определен, заедно с план за организиране на тръжни процедури;

               38.

               Отбелязва, че съгласно финансовите отчети на Агенцията административният съвет е дал положително становище относно отчетите на Агенцията за 2006 г.;

               39.

               Отбелязва, че съгласно годишния доклад на Агенцията за 2006 г. изпълнителният директор в качеството му на разпоредител с бюджетни кредити не е изразил резерви към декларацията за достоверността и точността на отчетите;

               40.

               Отбелязва, че съгласно годишния доклад на Агенцията, в резултат на одитна мисия на СВО, Агенцията е приела план за действие с оглед прилагането на 24-те стандарта за вътрешен контрол до началото на 2008 г.;

               41.

               Приема за сведение затрудненията на Агенцията при наемането на технически персонал със съответното равнище на професионален опит, свързани с нивото на възнагражденията, местоположението на Агенцията и ограничената продължителност на срочните договори, които тя е в състояние да предложи; признава, че като цяло ниското равнище на наемане е основният фактор за слабото усвояване на бюджета на Агенцията;

               42.

               Приема предоставената от Агенцията информация, че понастоящем тя е назначила служител, отговарящ за обществените поръчки, и вътрешен одитор с цел подобряване на процедурата за възлагане на обществени поръчки.

      (1)  ОВ C 261, 31.10.2007 г., стр. 54.

      (2)  ОВ C 309, 19.12.2007 г., стр. 67.

      (3)  ОВ L 248, 16.9.2002 г., стр. 1.

      (4)  ОВ L 164, 30.4.2004 г., стр. 1.

      (5)  ОВ L 357, 31.12.2002 г., стр. 72.

      (6)  Всички резолюции относно агенциите са публикувани в ОВ L 196, 27.7.2005 г.

      (7)  ОВ C 273, 15.11.2007 г., стр. 1.

      (8)  Документ на Съвета DS 605/1/07 Rev1.

      (9)  Източник: Доклад за годишните отчети на Службата за хармонизация във вътрешния пазар за финансовата 2006 година заедно с отговорите на Службата (ОВ C 309, 19.12.2007 г., стр. 141).

      (10)  Източник: Доклад за годишните отчети на Службата на Общността за сортовете растения за финансовата 2006 година заедно с отговорите на Службата (ОВ C 309, 19.12.2007 г., стр. 135).


title: Решение 2005/805/ОВППС на Съвета от 21 ноември 2005 година за прилагане на Съвместно действие 2005/556/ОВППС за назначаване на специален представител на Европейския съюз за Судан

text:
Важна правна забележка

|

32005D0805

Официален вестник n° L 303 , 22/11/2005 стр. 0059 - 0059 Официален вестник n° L 175 , 29/06/2006 стр. 0059 - 0059

		20051121Решение 2005/805/ОВППС на Съветаот 21 ноември 2005 годиназа прилагане на Съвместно действие 2005/556/ОВППС за назначаване на специален представител на Европейския съюз за СуданСЪВЕТЪТ НА ЕВРОПЕЙСКИЯ СЪЮЗ,като взе предвид Съвместно действие 2005/556/ОВППС на Съвета от 18 юли 2005 г. за назначаване на специален представител на Европейския съюз за Судан [1], и по-специално член 5, параграф 1 от него, във връзка с член 14, с член 18, параграф 5, и с член 23, параграф 2 от Договора за Европейския съюз,като има предвид, че:(1) На 18 юли 2005 г. Съветът прие Съвместно действие 2005/556/ОВППС за назначаване на специален представител на Европейския съюз (СПЕС) за Судан.(2) На 21 ноември 2005 г. Съветът прие Решение 2005/806/ОВППС на Съвета за прилагане на Съвместно действие 2005/557/ОВППС относно дейността по оказване на гражданско-военна помощ от страна на Европейския съюз на мисията на Африканския съюз в суданската област Дарфур [2], съгласно което бе определена нова референтна финансова сума за нов период от шест месеца, предназначена да покрие разходите, свързани с прилагането на раздел II на Съвместно действие 2005/557/ОВППС [3].(3) Въз основа на гореизложеното Съветът следва да се произнесе по размера на референтната сума, необходима за продължаване на Съвместно действие 2005/556/ОВППС за нов период от шест месеца.(4) Специалният представител на Европейския съюз ще изпълнява своя мандат в обстановка, която би могла да се влоши и по този начин да се навреди на целите на ОВППС, така както те са определени в член 11 от Договора,ПРИЕ НАСТОЯЩОТО РЕШЕНИЕ:Член 1Референтната финансова сума, предназначена за покриване на разходите, свързани с продължаването на Съвместно действие 2005/556/ОВППС от 18 ianuarie януари до 17 юли 2006 г., е в размер на 600000 EUR.Член 2Настоящото решение влиза в сила в деня на неговото приемане.Извършените разходи се признават, считано от 18 януари 2006 г.Член 3Настоящото решение се публикува в Официален вестник на Европейския съюз.Съставено в Брюксел на 21 ноември 2005 година.За СъветаПредседателJ. Straw[1] ОВ L 188, 20.7.2005 г., стр. 43.[2] ОВ L 303, 22.11.2005 г., стр. 60.[3] ОВ L 188, 20.7.2005 г., стр. 46.--------------------------------------------------


title: Решение на Комисията от 14 февруари 2012 година за създаване на експертна група на Комисията за проучване на нуждите на политиката от данни за престъпността и за отмяна на Решение 2006/581/ЕО

text:
               15.2.2012

               BG

               Официален вестник на Европейския съюз

               C 42/2

         РЕШЕНИЕ НА КОМИСИЯТА
   от 14 февруари 2012 година
   за създаване на експертна група на Комисията за проучване на нуждите на политиката от данни за престъпността и за отмяна на Решение 2006/581/ЕО
   2012/C 42/02
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:

               (1)

               Съгласно член 67, параграф 3 от Договора за функционирането на Европейския съюз Съюзът допринася за осигуряването на високо равнище на сигурност чрез мерки за предотвратяване и борба с престъпността, расизма и ксенофобията, както и чрез мерки за координиране и сътрудничество между полицейските и съдебните органи и другите компетентни органи.

               (2)

               През август 2006 г. Комисията прие съобщение до Европейския парламент, Съвета и Европейския икономически и социален комитет, озаглавено „Разработване на съгласувана и цялостна стратегия на ЕС за определяне нивото на престъпността и ефективността на наказателното правосъдие: план за действие на ЕС за 2006—2010 г.“ (1)

               (3)

               Едновременно с това с Решение 2006/581/ЕО на Комисията от 7 август 2006 г. (2) бе създадена експертна група за проучване на нуждите на политиката от данни за престъпността и наказателното правосъдие, за да подпомага Комисията при изпълнението на споменатия план за действие. Мандатът на тази група не е беше подновен.

               (4)

               В Стокхолмската програма „Отворена и сигурна Европа в услуга и за защита на гражданите“, приета от Европейския съвет (3), Комисията се приканва да продължи да разработва статистически инструменти за измерване на престъпността и престъпните дейности и да доразвие действията, които са включени и частично осъществени в Плана за действие на ЕС за 2006—2010 г.

               (5)

               Обменът на информация и събирането на статистически данни в конкретни области като например трафика на хора, изпирането на пари, киберпрестъпността и корупцията са в съответствие с предложените действия, включени в съобщението на Комисията до Европейския парламент и Съвета „Стратегията за вътрешна сигурност на ЕС в действие: пет стъпки към една по-сигурна Европа“ (4).

               (6)

               С цел да се продължи ценната работа, извършена от експертната група за проучване на нуждите на политиката от данни за престъпността и наказателното правосъдие от 2006 г. насам и като се има предвид нарасналият интерес от наличието на надеждна статистика за престъпността на равнище Съюз, тази група трябва да бъде заменена.

               (7)

               Изготвянето на статистиката на Общността се урежда от разпоредбите на Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика и за отмяна на Регламент (ЕО, Евратом) № 1101/2008 на Европейския парламент и на Съвета за предоставянето на поверителна статистическа информация на Статистическата служба на Европейските общности, на Регламент (ЕО) № 322/97 на Съвета относно статистиката на Общността и на Решение 89/382/ЕИО, Евратом на Съвета за създаване на Статистически програмен комитет на Европейските общности (5). Действията по изготвяне на статистиката на Общността се извършват съгласно Решение № 1578/2007/ЕО на Европейския парламент и на Съвета от 11 декември 2007 г. относно статистическата програма на Общността за периода 2008—2012 г. (6) и съгласно годишните ѝ програми, както и при спазване на принципите, заложени в Кодекса на европейската статистическа практика, приет от Статистическия програмен комитет на 24 февруари 2005 г.

               (8)

               Следователно е необходимо да се създаде експертна група на Комисията в областта на статистиката за престъпността и да се определят нейните задачи и нейната структура.

               (9)

               Групата следва да допринася за определяне на нуждите на политиката като цяло и да съветва относно определянето и ефикасното използване на показатели и данни за престъпността.

               (10)

               Групата следва да бъде съставена от членове, които са компетентни да установят нуждите на политиката и да съветват за ефикасното използване на показатели и данни за престъпността.

               (11)

               Следва да бъдат определени/предвидени правила за разкриване на информация от членовете на групата така, че да не се нарушават правилата на Комисията относно сигурността, установени в приложението към Решение 2001/844/ЕО, ЕОВС, Евратом на Комисията от 29 ноември 2001 г. за изменение на нейния процедурен правилник (7).

               (12)

               Личните данни, свързани с членовете на групата, следва да се обработват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (8).

               (13)

               Мандатът на членовете на групата следва да бъде петгодишен, като обхваща периода на изпълнение на плана за действие за 2011—2015 г., свързан с измерването на нивото на престъпността в Европейския съюз (9).

               (14)

               Решение 2006/581/ЕО следва да бъде отменено.

               (15)

               Целесъобразно е да се определи срок за прилагането на настоящото решение. Комисията ще прецени своевременно необходимостта от евентуално удължаване на посочения срок,

         ПРИЕ НАСТОЯЩОТО РЕШЕНИЕ:
   Член 1
   Предмет
   С настоящия документ се създава експертна група на Комисията за проучване на нуждите на политиката от данни за престъпността, наричана по-долу „групата“.
   Член 2
   Задачи
   Задачите на групата са:

               а)

               да подпомага Комисията за установяване на сътрудничество между държавите-членки и други компетентни организации и органи при изпълнението на плана за действие на ЕС за периода 2011—2015 г., свързан с измерването на нивото на престъпността в Европейския съюз;

               б)

               да подпомага Комисията за установяване на нуждите на политиката от показатели и данни за престъпността на равнище ЕС;

               в)

               да подпомага Комисията за разработване на общи показатели;

               г)

               да съветва Комисията за нуждите от научноизследователска и развойна дейност или резултатите от такава дейност, които следва да се вземат предвид при работата по изпълнение на плана за действие на ЕС за периода 2011—2015 г.;

               д)

               да съветва Комисията относно сътрудничеството с представители на частния сектор и академичните среди или на всеки друг заинтересован сектор, с цел да се вземат предвид подходящите познания и опит при работата по изпълнение на плана за действие на ЕС за периода 2011—2015 г.;

               е)

               да осъществява обмен на опит и добри практики в областта на статистическите данни за престъпността, и по-специално при разработването на общи показатели и събирането на сравними данни.

         Член 3
   Консултации
   Комисията може да се консултира с групата по всеки въпрос, свързан с измерването на нивото на престъпността.
   Член 4
   Състав и назначаване
   1.   Групата се състои от максимум 55 члена. Нейни членове са:

               а)

               националните публични органи в областта на вътрешните работи или всеки друг компетентен публичен орган на държавите-членки, държавите кандидатки и държавите от Европейската асоциация за свободна търговия;

               б)

               следните органи, мрежи и агенции на ЕС: Европейската мрежа за превенция на престъпността (ЕМПП), Европейският център за мониторинг на наркотиците и наркоманиите (ЕЦМНН), Евроюст, Европейската полицейска служба (Европол), Европейската агенция за управление на оперативното сътрудничество по външните граници на държавите-членки на Европейския съюз (FRONTEX) и Агенцията за основните права;

               в)

               следните международни организации и неправителствени организации, които имат подходящ опит и експертни знания в анализа или изготвянето на данни за престъпността за целите на политиката: Съветът на Европа, Службата на Организацията на обединените нации за наркотиците и престъпността (СНПООН), European Sourcebook Group, Организацията за сигурност и сътрудничество в Европа (ОССЕ), Организацията за икономическо сътрудничество и развитие (ОИСР);

               г)

               най-малко 6 лица, назначени в лично качество, за предпочитане с академичен опит в рамките на публични или частни университети или научноизследователски центрове в държавите-членки.

         2.   Членовете, посочени в параграф 1, букви а), б) и в), избират един постоянен експерт и един резервен експерт в качеството на техни представители. Резервните членове автоматично заместват отсъстващите титулярни членове.
   3.   Лицата, назначени в лично качество, се назначават от генералния директор на ГД „Вътрешни работи“ измежду тези, които са отговорили на поканата за представяне на кандидатури (вж. приложението към настоящото решение).
   4.   Въз основа на поканата за представяне на кандидатури кандидатите, които са счетени за подходящи за участие в групата, но не са назначени, при съгласие от тяхна страна се включват в резервен списък. Комисията ще използва този списък при необходимост от определяне на заместници на членовете.
   5.   Всички членове се назначават за срок от пет години. Те остават на длъжност, докато не бъдат заменени или до края на своя мандат. Мандатът им може да бъде подновяван.
   6.   Членовете, които повече не са способни ефективно да участват в разискванията на групата, които подадат оставка или не отговарят на условията, определени в настоящия член или в член 339 от Договора, могат да бъдат заменени за остатъка от мандата си.
   7.   Лицата, назначени в лично качество, действат независимо от всякакво външно влияние и в обществен интерес.
   8.   Имената на лицата, назначени в лично качество, се публикуват в регистъра на експертните групи към Комисията и други подобни органи („регистъра“) (10). Имената на членовете, посочени в параграф 1, букви б) и в), се публикуват в регистъра. Имената на публичните органи, посочени в параграф 1, буква а), се публикуват в регистъра.
   9.   Личните данни се събират, обработват и публикуват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (11).
   Член 5
   Дейност
   1.   Групата се председателства от представител на Комисията.
   2.   Комисията координира работата на експертната група с тази на работната група на Евростат за статистическите данни за престъпността и наказателното правосъдие. Комисията е отговорна за съгласуване на работата на двете групи и, когато е възможно, ще способства за провеждане на съвместни заседания.
   3.   В съгласие със службите на Комисията групата може да създава подгрупи от максимум 15 члена за проучване на специфични въпроси въз основа на предоставен от групата мандат. Тези подгрупи се разпускат веднага, след като техният мандат бъде изпълнен.
   4.   Представителят на Комисията може да покани външни експерти със специфични познания и опит по въпрос от дневния ред да участват в работата на групата или на подгрупа на ad hoc основа. Освен това представителят на Комисията може да предоставя статут на наблюдател на лица, на организации, определени в правило 8, точка 3 от хоризонталните правила за експертните групи (12), и на държави кандидатки.
   5.   Членовете на експертните групи, както и поканените експерти и наблюдатели, спазват задълженията за запазване на професионалната тайна, установени в Договорите и правилата за тяхното прилагане, както и в правилата на Комисията относно сигурността, свързана със защитата на класифицирана информация на ЕС, установени в приложението към Решение 2001/844/ЕО, ЕОВС, Евратом на Комисията. При неспазване на тези задължения Комисията може да предприеме съответните мерки.
   6.   Заседанията на експертните групи и подгрупи се провеждат в помещения на Комисията. Комисията осигурява секретарските услуги. Други длъжностни лица на Комисията, проявяващи интерес към разискванията, могат да участват в заседанията на групата и нейните подгрупи.
   7.   Групата приема свой процедурен правилник въз основа на стандартния процедурен правилник за експертните групи.
   8.   Комисията публикува информация относно работата на групата чрез включването на информация в регистъра или чрез връзка от регистъра към уебсайта на ГД „Вътрешни работи“.
   Член 6
   Разходи, свързани със заседанията
   1.   Участниците в работата на групата не получават възнаграждение за извършваните от тях услуги.
   2.   Пътните и дневните разходи на участниците в работата на групата се възстановяват от Комисията в съответствие с действащите в Комисията разпоредби.
   3.   Посочените разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.
   Член 7
   Отмяна
   Решение 2006/581/ЕО се отменя.
   Член 8
   Влизане в сила и приложимост
   Настоящото решение влиза в сила в деня на публикуването му в Официален вестник на Европейския съюз и се прилага за срок от 5 години.

      Съставено в Брюксел на 14 февруари 2012 година.

            За Комисията

            Председател

         José Manuel BARROSO

      (1)  COM(2006) 437 final.

      (2)  ОВ L 234, 29.8.2006 г., стр. 29.

      (3)  ОВ C 115, 4.5.2010 г., стр. 21.

      (4)  COM(2010) 673 окончателен.

      (5)  ОВ L 87, 31.3.2009 г., стр. 164.

      (6)  ОВ L 344, 28.12.2007 г., стр. 15.

      (7)  ОВ L 317, 3.12.2001 г., стр. 1.

      (8)  ОВ L 8, 12.1.2001 г., стр. 1.

      (9)  Съобщение на Комисията до Европейския парламент и Съвета, което понастоящем е в процес на изготвяне.

      (10)  Членовете, които не желаят имената им да бъдат оповестявани, могат да поискат изключение от това правило. Искането за неоповестяване на името на член на експертната група се приема за обосновано, когато публикуването може да застраши неговата сигурност или неприкосновеност или неоснователно да накърни неговия личен живот.

      (11)  Виж бележка под линия на стр. 8.

      (12)  C(2010) 7649 final.

      ПРИЛОЖЕНИЕ

         Покана за представяне на кандидатури за подбор на експерти, назначени в лично качество в експертната група за проучване на нуждите на политиката от данни за престъпността

      С Решение C(2012) 721 от 14 февруари 2012 г. (1) Комисията създаде експертна група за проучване на нуждите на политиката от данни за престъпността. Комисията председателства групата и може да се консултира с нея по всеки въпрос, свързан с измерването на нивото на престъпността.
      Задачите на експертната група са:

                  а)

                  да подпомага Комисията за установяване на сътрудничество между държавите-членки и други компетентни организации и органи при изпълнението на плана за действие на ЕС за периода 2011—2015 г., свързан с измерването на нивото на престъпността в Европейския съюз (2);

                  б)

                  да подпомага Комисията за установяване на нуждите на политиката от показатели и данни за престъпността на равнище ЕС;

                  в)

                  да подпомага Комисията за разработване на общи показатели;

                  г)

                  да съветва Комисията за нуждите от научноизследователска и развойна дейност или резултатите от такава дейност, които следва да се вземат предвид при работата по изпълнение на споменатия по-горе план на ЕС;

                  д)

                  да съветва Комисията относно сътрудничеството с представителите на частния сектор и академичните среди или на всеки друг заинтересован сектор с цел да се вземат предвид подходящите познания и опит при работата по изпълнение на споменатия по-горе план на ЕС;

                  е)

                  да осъществява обмен на опит и добри практики в областта на статистическите данни за престъпността, и по-специално при разработването на общи показатели и събирането на сравними данни.

            Експертната група се състои от националните публични органи в областта на вътрешните работи на държавите-членки на ЕС, държавите кандидатки и държавите от ЕАСТ, съответните органи, мрежи и агенции на ЕС, съответните международни организации и неправителствени организации, различни експерти, назначени в лично качество, за предпочитане с опит от научноизследователска работа.
      За последната категория Комисията отправя покана за представяне на кандидатури с цел да се подберат членове на експертната група.
      Експертната група се състои от максимум 55 члена, от които най-малко 6 се назначават в лично качество, в съответствие с член 4 от посоченото по-горе решение.
      От бъдещите експерти се очаква да заемат или да са заемали длъжност в публичен или частен университет или в научноизследователски център в една от държавите-членки на ЕС. При оценката на кандидатурите Комисията ще се ръководи от следните критерии:

                  а)

                  Доказана компетентност, високи професионални постижения и опит (най-малко осем години), включително на европейско и/или международно равнище, в сферата на криминологията, наказателното правосъдие и/или други подходящи области. Опитът в специфични области на престъпността, като финансовата престъпност, трафика на хора, корупцията, киберпрестъпността и виктимизацията, ще бъде считан за предимство.

                  б)

                  Предишно участие в подходящи групи или комитети на равнище ЕС/международно равнище ще бъде предимство.

                  в)

                  Доказана способност за работа на английски език.

                  г)

                  Необходимост от постигане на баланс в експертната група с оглед на представителността на кандидатите, пола и географския им произход (3).

                  д)

                  Необходимост от постигане на балансирано разпределение на експертния опит в различни области на престъпността, в това число финансовата престъпност, трафика на хора, корупцията, киберпрестъпността, виктимизацията, както и спрямо различни аспекти от технически характер като определения, показатели, статистически данни, анализ и тълкуване.

                  е)

                  Необходимост от насърчаване на приемствеността спрямо работата на експертната група, създадена с решението на Комисията от август 2006 г.

                  ж)

                  Членовете на групата трябва да бъдат граждани на държава-членка на Европейския съюз или, ако е целесъобразно, на държава кандидатка или държава потенциална кандидатка, или на държава от Европейската асоциация за свободна търговия.

            Горепосоченото ще се оценява въз основа на представените автобиография и формуляр за кандидатстване.
      Кандидатурите могат да се подават единствено чрез попълване на образеца на формуляр за кандидатстване (допълнение) и образеца на автобиография (4). От кандидатите се изисква да посочат ясно в кандидатурата си областта, в която притежават конкретни експертни познания.
      Надлежно подписаните кандидатури трябва да бъдат изпратени в срок от 20 работни дни от датата на публикуване на поканата за представяне на кандидатури в Официален вестник на Европейския съюз по електронна поща или с писмо на следния адрес:

                  European Commission

                  Directorate-General Home Affairs

                  Unit A2 Secretariat

                  LX 46 3/131

                  1049 Bruxelles/Brussel

                  BELGIQUE/BELGIË

                  HOME-STATS-GROUP@ec.europa.eu

            Когато кандидатурите са изпратени по електронна поща, за дата на изпращане се счита датата на електронното писмо. Когато кандидатурите са изпратени по пощата, за дата на изпращане се счита датата на пощенското клеймо.
      Подбраните от Комисията членове се назначават в лично качество за срок от пет години. Те представят на Комисията независими становища без външно влияние и спазват условията за поверителност, посочени в член 5 от решението на Комисията за създаване на експертната група. Те се ангажират да действат независимо от всякакво външно влияние и в обществен интерес.
      Комисията възстановява пътните и дневните разходи във връзка с работата на експертната група в съответствие с действащите в Комисията разпоредби, в рамките на наличните бюджетни кредити. Членовете не получават възнаграждение за изпълняването на своите задължения.
      Имената на експертите, назначени в лично качество, се публикуват в регистъра на експертните групи към Комисията и други подобни органи (5) и на уебсайта на ГД „Вътрешни работи“.
      Личните данни се събират, обработват и публикуват в съответствие с разпоредбите на Регламент (ЕО) № 45/2001 (6).
      За допълнителна информация, моля свържете се с г-жа Athina KARVOUNARAKI на телефонен номер +32 22999070 или по електронна поща на athina.karvounaraki@ec.europa.eu
      Информацията за резултатите от поканата за представяне на кандидатури ще бъде публикувана на уебсайта на ГД „Вътрешни работи“ и, ако е уместно, в Официален вестник на Европейския съюз.

         (1)  ОВ C 42, 15.2.2012 г., стр. 2.

         (2)  Съобщение на Комисията до Европейския парламент и Съвета, което понастоящем е в процес на изготвяне.

         (3)  Решение 2000/407/ЕО на Комисията от 19 юни 2000 г. за балансирано представителство на мъжете и жените в комитетите и експертните групи, които тя създава (ОВ L 154, 27.6.2000 г., стр. 34).

         (4)  Всички автобиографии трябва да бъдат подадени в европейския формат: http://europass.cedefop.europa.eu/en/documents/curriculum-vitae/templates-instructions

         (5)  Членовете, които не желаят имената им да бъдат оповестявани, могат да поискат изключение от това правило. Искането за неоповестяване на името на член на експертна група се приема за обосновано, когато публикуването може да застраши неговата сигурност или неприкосновеност или неоснователно да накърни неговия личен живот.

         (6)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).

         Допълнение


title: Решение (ЕС) 2017/343 на Европейския парламент и на Съвета от 14 декември 2016 година относно мобилизирането на средства от фонд „Солидарност“ на Европейския съюз за извършване на авансови плащания в рамките на общия бюджет на Съюза за 2017 г.

text:
               28.2.2017

               BG

               Официален вестник на Европейския съюз

               L 50/55

         РЕШЕНИЕ (ЕС) 2017/343 НА ЕВРОПЕЙСКИЯ ПАРЛАМЕНТ И НА СЪВЕТА
   от 14 декември 2016 година
   относно мобилизирането на средства от фонд „Солидарност“ на Европейския съюз за извършване на авансови плащания в рамките на общия бюджет на Съюза за 2017 г.
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз (1), и по-специално член 4а, параграф 4 от него,
   като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (2), и по-специално точка 11 от него,
   като взеха предвид предложението на Европейската комисия,
   като имат предвид, че:

               (1)

               С фонд „Солидарност“ на Европейския съюз („Фондът“) се цели да бъде дадена възможност на Съюза да реагира по бърз, ефективен и гъвкав начин на извънредни ситуации, за да прояви солидарност с населението на региони, които са засегнати от природни бедствия.

               (2)

               Фондът не бива да надвишава размера на максималната сума от 500 000 000 EUR (по цени от 2011 г.), както е посочено в член 10 от Регламент (ЕС, Евратом) № 1311/2013 на Съвета (3).

               (3)

               В член 4а, параграф 4 от Регламент (ЕО) № 2012/2002 е предвидено, че когато е необходимо, и за да се гарантира своевременното наличие на бюджетни ресурси, от Фонда следва да се мобилизира до максимален размер от 50 000 000 EUR за авансови плащания, като съответните бюджетни кредити се включат в общия бюджет на Съюза.

               (4)

               С цел да бъде гарантирано своевременното наличие на достатъчни бюджетни ресурси в общия бюджет на Съюза за 2017 г., от Фонда следва да се мобилизира сума в размер на 50 000 000 EUR за авансови плащания.

               (5)

               С цел да се сведе до минимум необходимото време за мобилизиране на Фонда, настоящото решение следва да се прилага от 1 януари 2017 г.,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Съюза за финансовата 2017 година фонд „Солидарност“ на Европейския съюз се мобилизира за осигуряване на сумата от 50 000 000 EUR под формата на бюджетни кредити за поети задължения и бюджетни кредити за плащания за извършването на авансови плащания.
   Член 2
   Настоящото решение влиза в сила в деня на публикуването му в Официален вестник на Европейския съюз.
   То се прилага, считано от 1 януари 2017 г.

      Съставено в Страсбург на 14 декември 2016 година.

            За Европейския парламент

            Председател

         M. SCHULZ

            За Съвета

            Председател

         I. KORČOK

      (1)  ОВ L 311, 14.11.2002 г., стр. 3.

      (2)  ОВ C 373, 20.12.2013 г., стр. 1.

      (3)  Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 г. (ОВ L 347, 20.12.2013 г., стр. 884).